***o b j a v l j a***

**J A V N I R A Z P I S**

**za štipendiranje in študij na ameriški vojaški akademiji West Point**

**(U. S. MILITARY ACADEMY WEST POINT)**

**z začetkom v šolskem letu 2022/2023**

*Ministrstvo za obrambo in Slovenska vojska vabita*

*zainteresirane, odločne, vztrajne in ambiciozne dijake, dijakinje, študente in študentke,*

*da se prijavijo na javni razpis in se potegujejo za izbor na napotitev na prestižno ameriško vojaško akademijo West Point v ZDA*

*in*

*si po končanem študiju zagotovijo nadaljevanje profesionalne častniške poti z zaposlitvijo*

*v Slovenski vojski.*

1. **Predmet razpisa**

Ministrstvo za obrambo Republike Slovenije razpisuje javni razpis za napotitev kandidatov/kandidatk na štiriletni študij na ameriško vojaško akademijo kopenske vojske West Point (U. S. Military Academy West Point) v Združenih državah Amerike (ZDA), s pričetkom v študijskem letu 2022/2023.

Z napotitvijo najboljšega kandidata/kandidatke na prestižno vojaško akademijo West Point, želi Slovenska vojska pridobiti pripadnika/pripadnico, ki bo po končanem štiriletnem študiju na vojaški akademiji v tujini, s svojim pridobljenim znanjem, svojo poklicno in karierno pot nadaljeval/nadaljevala v Slovenski vojski.

Ministrstvo za obrambo razpisuje javni razpis za štipendiranje in študij **za eno (1) mesto** na vojaški akademiji West Point. Študij se prične s šolskih letom 2022/2023, z začetkom v juniju 2022. Študij traja štiri (4) leta, po zaključku študija se diplomant zaposli v Slovenski vojski kot častnik.

Prijave na javni razpis so možne do vključno **20. 8. 2021.**

1. **Razpisni pogoji**

**II.1.** Ob prijavi na razpis najprej preveri, če izpolnjuješ **Splošne pogoje:**

* imam končano srednjo šolo (srednja strokovna ali gimnazija) z opravljeno maturo oziroma sem dijak/dijakinja 4. letnika srednje šole,
* sem državljan/državljanka Republike Slovenije, brez dvojnega državljanstva,
* nisem pravnomočno obsojen/obsojena zaradi naklepnega kaznivega dejanja, ki se preganja po uradni dolžnosti in nisem obsojen/obsojena na nepogojno zaporno kazen za kakšno drugo kaznivo dejanje v trajanju več kot šest mesecev,
* nisem član/članica nobene politične stranke.

**II.2. Posebni pogoji (pogoji zahtevani s strani vojaške akademije West Point)**, ki jih kot kandidat/kandidatka izpolnjujem so:

* na dan 1. julija 2022 bom star/stara najmanj 17 let in ne več kot 23 let,
* nisem poročen/poročena, nimam zakonskih obveznosti vzdrževanja otrok, nisem noseča,
* izkazujem odlično znanje angleškega jezika, ki mi bo omogočalo sledenje predavanj na akademskem nivoju,

*ter:*

* opravljen zdravniški pregled (zagotovi Ministrstvo za obrambo),
* opravljeno varnostno preverjanje (zagotovi Ministrstvo za obrambo),
* opravljen test gibalnih sposobnosti (*Candidate Fitness Assessment – CFE*) - (zagotovi Ministrstvo za obrambo),

*hkrati imam:*

* opravljen SAT test (*Scholastic Aptitude Test*) - najkasneje do 20. 12. 2021,
* opravljen test iz znanja angleškega jezika TOEFL (*Test of English as a Foreign Language*) najkasneje do 20. 12. 2021,

*za dodatne točke pri izboru pa lahko priložim še:*

* dokazila o šolskih in obšolskih dejavnostih, ki izkazujejo odličnost kandidata in kandidatke na posameznem področju, vodstvene sposobnosti in druge veščine in znanja (npr. predsednik razreda, kapetan športne ekipe, vodja pri tabornikih/skavtih, uspehi na šolskih tekmovanjih, ipd.),
* priporočilna pisma (v angleškem jeziku).
1. **Izbor kandidatov in kandidatk**

Kandidati in kandidatke, ki bodo v roku, t.j. do vključno **20. 8. 2021** oddali popolne vloge in bodo izpolnjevali splošne pogoje (II. 1.) ter priložili vso dokumentacijo zahtevano v točki IV. tega razpisa, bodo vabljeni na zdravniški pregled, varnostno preverjanje in na opravljanje gibalnih sposobnosti (*Candidate Fitness Assessment – CFE*; glej <https://www.westpoint.edu/admissions/prospective-cadets/cadet-fitness-assessment-instructions>).

Pri končnem izboru kandidatov za študij na ameriški vojaški akademiji West Point se bodo upoštevali tudi rezultati dveh, s strani vojaške akademije West Point zahtevanih testov, in sicer:

* SAT (*Scholastic Aptitude Test*); glej https://collegereadiness.collegeboard.org/sat; razpisani datumi testov v Sloveniji so 28. 8. 2021, 2. 10. 2021 in 4. 12. 2021, rok za prijavo na posamezen datum je vsaj en mesec pred rokom izpita,
* TOEFL (*Test of English as a Foreign Language*); glej <https://www.ets.org/toefl>; razpisani roki za opravljanje testa v Sloveniji so predvidoma vsak mesec, prijava na izpit je potrebna vsaj tri tedne pred opravljanjem testa.

Kandidatom in kandidatkam priporočamo, da čim prej pričnejo s pripravami na CFE, SAT in TOEFL teste.

Ministrstvo za obrambo bo po prejemu prijav na javni razpis, v **torek** dne **7. 9. 2021 ob 09:00**, na lokaciji; **Vojkova 55 a, Ljubljana** (avditorij) organiziralo informativni dan, z namenom predstavitve vojaške akademije West Point, poteka izbirnega postopka ter postopkov za sprejem in zaposlitev v Slovenski vojski. Informativni dan bo izveden v skladu s takrat veljavnimi priporočili NIJZ za omejevanje in preprečevanje širjenja okužbe COVID 19.

Komisija za izbor kandidatov bo na podlagi vseh pridobljenih dokazil in rezultatov zahtevanih testov ter izpolnjevanja pogojev za opravljanje vojaške službe v Slovenski vojski opravila izbor najboljših kandidatov in kandidatk, jih o tem pisno obvestila ter z njimi predvidoma opravila razgovor.

Ministrstvo za obrambo bo preko Pisarne za obrambno sodelovanje Veleposlaništva ZDA v Republiki Sloveniji, Sprejemni pisarni na Akademiji (*Admission Office USMA),* nominiralo do šest najboljših kandidatov in kandidatk za napotitev na študij na vojaško akademijo West Point. Predvidoma se z nominiranimi kandidati predhodno opravi intervju na Veleposlaništvu ZDA v Republiki Sloveniji.

Končno odločitev o (ne)sprejemu kandidatov in kandidatk na vojaško akademijo West Point sprejme vojaška akademija.

1. **Prijava na razpis**

Prijavi za kandidiranje na javni razpis za štiriletni študij na ameriški vojaški akademiji West Point z začetkom v šolskem letu 2022/23 zainteresirani kandidati in kandidatke izpolnjeno in podpisano priložite naslednjo dokumentacijo:

* Prijavo za štipendiranje in študij na ameriški vojaški akademiji West Point (U. S. MILITARY ACADEMY WEST POINT v šolskem letu 2022/2023 (Priloga 1)\*,
* Obrazec z osebnimi podatki (Priloga 2)\*,
* Izjavo o državljanstvu Republike Slovenije, o tem da nimate dvojnega državljanstva, niste član nobene politične stranke in da ste seznanjeni z zakonsko določbo, da z dnem zaposlitve v Slovenski vojski ne bom smel(a) biti član(ica) nobene politične stranke (Priloga 3)\*,
* Potrdilo o zaključenem izobraževanju in učnem oziroma študijskem uspehu (stopnja in smer izobrazbe),
* Potrdilo o opravljeni maturi,
* Soglasje za varnostno preverjanje (Priloga 4)\*
* Izjavo kandidata, da je seznanjen z določili tretjega odstavka 66. člena ter tretjega in petega odstavka 139. člena Zakona o splošnem upravnem postopku (Uradni list RS, št. 24/06 – uradno prečiščeno besedilo), ki se nanašajo na pridobivanje osebnih podatkov ter da za namen tega javnega razpisa dovoljujete Ministrstvu za obrambo pridobitev podatkov iz uradnih evidenc po uradni dolžnosti (Priloga 5)\*,
* Motivacijsko pismo z opredelitvijo željene smeri študija na ameriški vojaški akademiji West Point (največ ena tipkana stran A4 formata),
* Ostalo dokumentacijo (dokazila o sodelovanju v šolskih in obšolskih dejavnostih, priporočilna pisma).

\*V primeru mladoletnosti kandidata/kandidatke izjave, soglasja in obrazce izpolni in podpiše tudi zakoniti starš oziroma skrbnik kandidata/kandidatke.

1. **Rok za predložitev prijave in način njene predložitve**

Prijavo na javni razpis z vso zahtevano dokumentacijo pošljite **do vključno 20. 8. 2021.**

Kandidat oziroma kandidatka odda prijavo na javni razpis v zapečateni ovojnici in jo pošlje s priporočeno pošiljko naslovljeno na naslov:

**MINISTRSTVO ZA OBRAMBO**

Direktorat za obrambne zadeve

**Sektor za vojaške zadeve**

Vojkova cesta 55 a

1000 Ljubljana

V zgornjem levem kotu ovojnice mora biti zapisana oznaka: ˝PRIJAVA NA JAVNI RAZPIS - WEST POINT˝

Na hrbtni strani ovojnice mora biti napisano ime, priimek in naslov kandidata oziroma kandidatke.

1. **Kontakti za dodatne informacije in pojasnila**

Kontaktni osebi na Ministrstvu za obrambo/Sektorju za vojaške zadeve za dodatne informacije in pojasnila glede postopka izvedbe javnega razpisa sta:

* ga. Mateja Laznik, Sektor za vojaške zadeve, podsekretarka, tel: 01 471 2613, mateja.laznik@mors.si in
* ga. Sabina Juršinič, Sektor za vojaške zadeve, svetovalka, tel: 01 471 2055, sabina.jursinic@mors.si

Priloge:

* Prijava za štipendiranje in študij na ameriški vojaški akademiji West Point (U. S. MILITARY ACADEMY WEST POINT v šolskem letu 2022/2023 (Priloga 1),
* Obrazec z osebnimi podatki (Priloga 2),
* Izjava o državljanstvu Republike Slovenije, o tem da nimate dvojnega državljanstva, niste član nobene politične stranke in da ste seznanjeni z zakonsko določbo, da z dnem zaposlitve v Slovenski vojski ne bom smel(a) biti član nobene politične stranke (Priloga 3),
* Soglasje za varnostno preverjanje (Priloga 4)
* Izjava kandidata/kandidatke, da je seznanjen(a) z določili tretjega odstavka 66. člena ter tretjega in petega odstavka 139. člena Zakona o splošnem upravnem postopku (Uradni list RS, št. 24/06 – uradno prečiščeno besedilo), ki se nanašajo na pridobivanje osebnih podatkov ter da za namen tega javnega razpisa dovoljujete Ministrstvu za obrambo pridobitev podatkov iz uradnih evidenc po uradni dolžnosti (Priloga 5).

Številka: 603-135/2021-3

Datum: 20. 07. 2021